Breithiúnas ón gCúirt Bhreithiúnais (an Chéad Dlísheomra) an 2 Márta 2023 (iarraidh ar réamhrialú ón Administratīvā apgabaltiesa – an Laitvia) – AS “PrivatBank”, A, B, Unimain Holdings Limited v Finanšu un kapitāla tirgus komisija
(Cás C-78/211, PrivatBank agus páirtithe eile)
(Tarchur chun réamhrialú – Airteagal 56 agus Airteagal 63 CFAE – Saoirse chun seirbhísí a sholáthar — Saorghluaiseacht caipitil — Beart náisiúnta lena gceanglaítear ar institiúid chreidmheasa caidreamh gnó a fhoirceannadh nó gan caidreamh den sórt sin a dhéanamh a thuilleadh le neamhnáisiúnaigh — Srian – Airteagal 65(1)(b) CFAE – Údar a thabhairt – Treoir (AE) 2015/849 – Cosc a chur le húsáid an chórais airgeadais chun críoch sciúrtha airgid agus maoinithe sceimhlitheoireachta – Comhréireacht)
Teanga an cháis: an Laitvis
An chúirt a rinne an tarchur
Administratīvā apgabaltiesa
Páirtithe sna príomhimeachtaí
Iarratasóirí: AS “PrivatBank”, A, B, Unimain Holdings Limited
Cosantóir: Finanšu un kapitāla tirgus komisija
An chuid oibríochtúil
Is gluaiseachtaí caipitil de réir bhrí Airteagal 63(1) CFAE iad iasachtaí agus creidmheasanna airgeadais chomh maith le hidirbhearta i gcuntais reatha agus taiscí le hinstitiúidí airgeadais, go háirithe institiúidí creidmheasa.
Maidir le hAirteagal 56, an chéad fhomhír, agus le hAirteagal 63(1) CFAE,
ní mór léiriú a dhéanamh mar seo a leanas:
is srian é beart riaracháin lena dtoirmisceann údarás inniúil Ballstáit, ar thaobh amháin, institiúid chreidmheasa ó chaidreamh gnó a dhéanamh le haon duine nádúrtha nó dlítheanach nach bhfuil aon bhaint aige nó aici leis an mBallstát ina bhfuil an institiúid sin bunaithe agus a sháraíonn gluaiseachtaí creidmheasa míosúla méid áirithe agus, ar thaobh eile, lena n-éilíonn údarás inniúil Ballstáit go gcuirfeadh an institiúid sin deireadh le caidreamh gnó den sórt sin nuair a bhunaítear é tar éis an beart sin a ghlacadh ar an tsaoirse chun seirbhísí a sholáthar, de réir bhrí an chéad cheann de na forálacha seo, mar aon le srian ar ghluaiseacht chaipitil, de réir bhrí an dara ceann de na forálacha seo.
Maidir le hAirteagal 56, an chéad fhomhír, agus le hAirteagal 63(1) CFAE,
ní mór léiriú a dhéanamh mar seo a leanas:
ní chuirtear bac leo ar bheart riaracháin lena dtoirmisceann údarás inniúil Ballstáit, ar thaobh amháin, institiúid chreidmheasa ó chaidreamh gnó a dhéanamh le haon duine nádúrtha nach bhfuil aon bhaint aige nó aici leis an mBallstát ina bhfuil an institiúid sin agus a bhfuil a ghluaiseachtaí creidmheasa míosúla os cionn EUR 15 000, nó le haon duine dlítheanach nach mbaineann a ghníomhaíocht eacnamaíoch leis an mBallstát sin agus a bhfuil a ghluaiseachtaí creidmheasa míosúla os cionn EUR 50 000, agus, ar thaobh eile, lena n-éilíonn údarás inniúil Ballstáit go gcuirfeadh an institiúid sin deireadh le caidreamh gnó den sórt sin nuair a bhunaítear é tar éis an beart sin a ghlacadh, ar choinníoll go bhfuil bonn cirt leis an mbeart riaracháin sin, ar an gcéad dul síos, mar chuspóir chun sciúradh airgid agus maoiniú sceimhlitheoireachta a chosc nó mar bheart bunriachtanach atá dírithe ar ghníomhú i gcoinne sáruithe ar dhlíthe náisiúnta agus ar rialacháin náisiúnta maidir le maoirseacht stuamachta ar institiúidí airgeadais nó mar bheart a bhfuil údar maith leis ar chúiseanna a bhaineann le beartas poiblí, dá dtagraítear in Airteagal 65(1)(b) CFAE, ar an dara dul síos, iomchuí chun baint amach na gcuspóirí sin a ráthú, ar an tríú dul síos, a bhfuil riachtanach chun na cuspóirí sin a bhaint amach agus, ar an gceathrú dul síos, nach ndéantar difear rómhór leis an mbeirt sin do na cearta agus na leasanna atá faoi chosaint i gcomhréir le hAirteagal 56 agus Airteagal 63 CFAE, a bhaineann an institiúid chreidmheasa lena mbaineann agus a custaiméirí tairbhe as.
____________
1 IO C 138, 19.4.2021